ທ່ານພູຕິນ ຊົມເຊີຍທ່ານໂອບາມາ ທີ່ໄດ້ຍົກເລີກ ແຜນການສ້າງ ຣະບົບຕໍ່ຕ້ານລູກສອນໄຟ ໃນຢູໂຣບ
ຂ່າວສຳຄັນອື່ນໆ: ປະທານາທິບໍດີອີຣ່ານ ກ່າວອ້າງ ອີກຄັ້ງນຶ່ງວ່າ ການສັງຫານໝູ່ຊາວຢິວນັ້ນ ເປັນພຽງນິທານ; ທູດພິເສດສະຫະຣັດ ພົບປະກັບຜູ້ນຳ ອິສຣາແອລ
ນາຍົກຣັຖມຸນຕຣີ ຣັດເຊັຽ ທ່ານ VLADIMIR PUTIN ກ່າວວ່າການຕັດສິນໃຈ ຂອງປະທານາທິບໍດີ ສະຫະຣັດ ທ່ານ BARACK OBAMA ທີ່ຈະຍົກເລີກແຜນ ການສ້າງ ຣະບົບຕໍ່ຕ້ານລູກສອນໄຟ ທີ່ໂປແລນ ແລະສາທາຣະນະຣັດເຊັກນັ້ນເປັນການຕັດສິນ ໃຈທີ່ຖືກຕ້ອງ ແລະກ້າຫານ ໃນການກ່າວ ຄຳ ປາສັຍທາງໂທຣະພາບໃນວັນສຸກ ມື້ນີ້ ທ່ານ PUTIN ເວົ້າວ່າ ທ່ານຫວັງວ່າ ມາຕການອື່ນໆກ່ຽວກັບການປັບປຸງ ຄວາມສັມພັນ ລະຫວ່າງປະ ເທດທັງສອງ ຈະຕິດຕາມມາ ປະທານາທິບໍດີOBAMA ໄດ້ປະກາດ ໃນມື້ວານນີ້ວ່າ ທ່ານໄດ້ຍົກເລີກ ແຜນການສ້າງ ຣະບົບຕໍ່ຕ້ານລູກສອນໄຟ ໃນເຂດພາກກາງ ຂອງຢູໂຣບ ເພື່ອເຫັນພ້ອມ ກັບອັນທີ່ທ່ານເອີ້ນວ່າວິທີການໃໝ່ ໃນການປ້ອງກັນ ສະຫະຣັດ ແລະພັນທະມິດ ນາໂຕ້ ທ່ານເວົ້າວ່າວິທີການໃໝ່ນີ້ ຈະເປັນວິທີການປ້ອງກັນ ທີ່ເຂັ້ມແຂງກວ່າ ສລາດກວ່າ ແລະໄວກວ່າແລະເປັນຣະບົບທີ່ ຄວາມສາມາດ ໄດ້ຮັບການພິສູດ ແລະຄຸ້ມຄ່າ ເລຂາທິການໃຫຍ່ຂອງອົງການນາໂຕ້ ທ່ານ ANDERS FOGH RASMUSSEN ກ່າວໃນມື້ວານນີ້ວ່າແຜນການປ້ອງກັນ ລູກສອນໄຟໃໝ່ ຂອງວໍຊິງຕັນ ຈະບໍ່ເຮັດໃຫ້ ການປ້ອງກັນປະເທດຂອງພັນທະມິດ ປະເທດໃດ ມີຄວາມອ່ອນແອ ປະທານາທິບໍດີອີຣ່ານ ທ່ານ MAH MOUD AHMADINEJAD ອີກຄັ້ງນຶ່ງເອີ້ນ ການສັງຫານໝູ່ຊາວຢິວ ໃນສມັຍ ຮິດເລີ້ນັ້ນ ວ່າເປັນການຕົວະລ່າຍຂອງປະເທດຕາເວັນຕົກ ທີ່ແນໃສ່ ເພື່ອຈະໃຊ້ເປັນຂໍ້ອ້າງ ໃນການສ້າງ ຕັ້ງປະເທດອິສຣາແອລຂອງຊາວຢິວຂຶ້ນມາ ທ່ານ AHMADINEJAD ໃຫ້ທັສນະດັ່ງກ່າວ ໃນວັນສຸກມື້ນີ້ຂະນະທີ່ ຊາວອີຣ່ານຈຳນວນ ຫລາຍສິບພັນຄົນ ພາກັນລົງຖນົນຫົນທາງ ໃນນະຄອນຫລວງເຕຫະຣ່ານ ໃນການໂຮມ ຊຸມນຸມ ປະຈຳປີ ທີ່ໄດ້ຮັບ ການອຸບປະຖັມ ໂດຍຣັຖບານເພື່ອສະແດງ ຄວາມສນັບສນຸນ ຕໍ່ຊາວປາແລສໄຕນ໌ແລະປະນາມອິສຣາແອລ ປະທານາທິບໍດີອີຣ່ານ ເອີ້ນການສັງຫານໝູ່ຊາວ ຢິວ ໃນສມັຍຮິດເລີ້ນັ້ນວ່າເປັນພຽງນິທານ ແລະການຂີ້ຕົວະ ທີ່ພິສູດບໍ່ໄດ້ ທີ່ແນໃສ່ ເພື່ອໃຫ້ການຊຸກຍູ້ສນັບສນຸນອິສຣາແອລ ກຸ່ມຝ່າຍຄ້ານ ກໍໄດ້ເຂົ້າຮ່ວມ ໃນການໂຮມຊຸມນຸມມື້ນີ້ທັງໆທີ່ໄດ້ຮັບການ ເຕືອນ ຈາກກຳລັງ ຮັກສາຄວາມສະງົບ ບໍ່ໃຫ້ມາຍຸ່ງກ່ຽວ ພວກນັກເຄື່ອນໄຫວຝ່າຍຄ້ານ ໄດ້ສວຍໃຊ້ ການໂຮມຊຸມນຸມ ຂນາດໃຫຍ່ດັ່ງກ່າວນີ້ປະທ້ວງການເລືອກເອົາ ທ່ານ AHMADINEJAD ເຂົ້າຮັບຕຳແໜ່ງ ເປັນປະທານາທິບໍດີຕື່ມອີກ ທູດພິເສດ ຮັບຜິດຊອບ ກ່ຽວກັບພາກຕາເວັນອອກກາງຂອງສະຫະຣັດ ທ່ານ GEORGE MITCHELL ໄດ້ເດີນທາງ ໄປມາ ລະຫວ່າງ ນະຄອນເຈຣູຊາແລັມແລະ ເມືອງ RAMALLAH ໃນເຂດຝັ່ງຕາເວັນຕົກ ຂອງແມ່ນ້ຳຈໍແດັນ ໃນການເຈຣະຈາຫາຣືກັບ ຜູ້ນຳອິສຣາແອລ ແລະປາແລສໄຕນ໌ໃນຄວາມ ພະຍາຍາມ ເພື່ອຈະໃຫ້ມີການບັນລຸຂໍ້ຕົກ ລົງສັນຕິພາບ ໃນພາກຕາເວັນອອກກາງ ເຈົ້າໜ້າທີ່ ໃກ້ຊິດ ກັບອະດີດສະມາຊິກສະພາສູງຂອງສະຫະຣັດ ທ່ານນີ້ກ່າວວ່າ ທ່ານ MITCHELL ໄດ້ພົບປະກັບນາຍົກຣັຖມຸນຕຣີ ອິສຣາແອລ ທ່ານ BENJAMIN NETANYAHU ໃນຕອນເຊົ້າມື້ນີ້ຕໍ່ຈາກນັ້ນ ກໍເດີນທາງໄປຍັງ ເມືອງ RAMALLAH ເພື່ອຫາຣື ກັບປະທານາທິບໍດີປາແລສໄຕນ໌ ທ່ານ MAHMOUD ABBAS ເຈົ້າໜ້າທີ່ ອິສຣາແອລ ກ່າວວ່າ ຫລັງຈາກນັ້ນທ່ານ MITCHELL ກໍຈະພົບປະເປັນຄັ້ງທີ 2 ກັບທ່ານ NETANYAHU ສະຫະຣັດກຳລັງພະຍາຍາມ ຊອກຫາຊ່ອງທາງ ເພື່ອຢາກຈັດ ກອງປະຊຸມສາມຝ່າຍ ກັບພວກຜູ້ນຳປາແລສໄຕນ໌ ແລະອິສຣາແອລ ໃນລະຫວ່າງ ກອງປະຊຸມ ສະມັດຊາໃຫຍ່ ອົງການສະຫະປະຊາຊາດທີ່ນະຄອນນິວຢອກ ຊຶ່ງຈະມີຂຶ້ນ ໃນອາທິດໜ້ານີ້ ການໂຈມຕີສະລະຊີບ ດ້ວຍຣົດ ຣະເບີດ ເຮັດໃຫ້ມີຜູ້ເສັຽຊີວິດຢ່າງນ້ອຍ 25 ຄົນ ໃນພາກຕາເວັນຕົກ ສຽງເໜືອ ຂອງປາກິສຖານ ໃກ້ບໍຣິເວນຊາຍແດນທີ່ຕິດກັບ ອັຟການິສຖານ ເຫດຣະເບີດໄດ້ເກີດຂຶ້ນທີ່ຕລາດແຄມທາງແຫ່ງ ນຶ່ງນອກເມືອງ KOHAT ໃນຕອນເຊົ້າ ຂອງ ວັນສຸກມື້ນີ້ ຕຳຣວດກ່າວວ່າ ມີຫ້າງຮ້ານຫຼາຍ ຫລັງແລະຣົດຫລາຍຄັນ ໄດ້ຖືກທຳລາຍດ້ວຍ ເຫດຣະເບີດ ດັ່ງກ່າວ ການໂຈມຕີທີ່ວ່ານີ້ ແມ່ນຄັ້ງທີ 2 ພາຍໃນເວລາ 2 ມື້ ທີ່ເມືອງ ນ້ອຍໆ ໃນມື້ວານນີ້ມີຫລາຍໆຄົນ ໄດ້ຮັບບາດເຈັບ ເວລາຣະເບີດ ໄດ້ແຕກຂຶ້ນ ຢູ່ນອກຮ້ານຂາຍເຄື່ອງແຫ່ງນຶ່ງ ປະຊາຊົນ ໃນເມືອງ KOHAT ສ່ວນໃຫຍ່ແລ້ວ ນັບຖືສາສນາອິສລາມນິກາຍຊີໄອທ໌ ແຕ່ພົລເມືອງ ປາກິສຖານສ່ວນໃຫຍ່ ນັບຖືສາສນາອິສລາມ ນິກາຍຊຸນນີ່ຂະນະທີ່ ກຸ່ມທາລີບານ ແລະພວກຫົວຮຸນແຮງ ມຸສລິມຈຸອື່ນໆ ໄດ້ແຊກຊຶມເຂົ້າໄປໃນເຂດທີ່ມີ ຄວາມຫລໍ່ແຫຼມດັ່ງກ່າວ ເຄີຍມີປະວັດ ຄວາມຮຸນແຮງມາແລ້ວລະຫວ່າງພວກຊຸນນີ່ ແລະພວກຊີໄອທ໌ ຢູ່ໃນເຂດນີ້ ຣັຖບານປາກິສຖານ ໄດ້ເລີ້ມທຳການບຸກໂຈມຕີ ໃນທ້າຍເດືອນເມສາຜ່ານມາ ເພື່ອກວດລ້າງ ພວກຫົວຮຸນແຮງອອກໄປຈາກເຂດດັ່ງກ່າວ ສື່ມວນຊົນຂອງທາງການຈີນ ລາຍງານວ່າ ຜູ້ນຳຂອງ ເກົາຫລີເໜືອທ່ານ KIM JONG IL ກ່າວວ່າ ທ່ານເຕັມໃຈທີ່ຈະ ເຂົ້າຮ່ວມ ທັງການເຈຣະຈາ 2 ຝ່າຍແລະ ການເຈຣະຈາຫລາຍຝ່າຍ ກ່ຽວກັບໂຄງການ ນິວເຄລັຽ ທີ່ເປັນບັນຫາຖົກຖຽງໂຕ້ແຍ້ງຂອງ ເກົາຫລີເໜືອ ອົງການຂ່າວຊິນຫວາ ຂອງ ທາງການຈີນ ແຈ້ງວ່າ ທ່ານ KIMໄດ້ກ່າວຕໍ່ ທ່ານ DAI BINGGUO ທູດພິເສດຂອງຈີນ ທີ່ກຳລັງຢ້ຽມຢາ ມເກົາຫຼີເໜືອໃນວັນສຸກມື້ນີ້ວ່າ ເກົາຫລີເໜືອ ຈະສືບຕໍ່ ດຳເນີນການ ໄປສູ່ເປົ້າໝາຍໃຫ້ແຫລມເກົາຫລີ ເປັນເຂດປອດ ອາວຸດນິວເຄລັຽ ອົງການຂ່າວຊິນຫວາ ເວົ້າວ່າ ທ່ານKIM ໄດ້ກ່າວຕໍ່ ເຈົ້າໜ້າທີ່ຈີນ ທ່ານນີ້ວ່າ ປະເທດຂອງທ່ານ ເຕັມໃຈທີ່ຈະແກ້ໄຂບັນຫາຕ່າງໆ ດ້ວຍການ ເຈຣະຈາສອງຝ່າຍ ແລະການ ເຈຣະຈາຫລາຍຝ່າຍ ທ່ານ DAIເດີນທາງໄປຢ້ຽມຢາມ ເກົາຫລີເໜືອ ໃນອາທິດນີ້ ໃນຖານະ ທູດພິເສດ ຂອງປະທານປະເທດຈີນ ທ່ານ HU JINTAO ຈີນເປັນພັນທະມິດ ທີ່ສຳຄັນ ຂອງເກົາຫລີເໜືອແລະເປັນເຈົ້າພາບ ຈັດການເຈຣະຈາ ປົດອາວຸດ 6 ຝ່າຍ ທີ່ເລີ້ມມາແຕ່ປີ 2003 ສານແຫ່ງນຶ່ງຂອງມຽນມາ ໄດ້ຮັບຟັງ ການຂໍອຸທອນ ຈາກພວກທະນາຍຂອງທ່ານນາງ ອອງຊານ ຊູຈີ ຜູ້ນຳພັກຝ່າຍຄ້ານ ຂອງມຽນມາ ກ່ຽວກັບການຕັດສິນໃຫ້ທ່ານນາງມີຄວາມຜິດ ທາງອາຍາເມື່ອໄວໆມານີ້ ທ່ານ NYAN WIN ທະນາຍຄວາມຂອງຈຳເລີຍ ກ່າວຕໍ່ພວກນັກ ຂ່າວ ກ່ອນການຮັບຟັງ ກ່ຽວກັບການຂໍອຸທອນ ທີ່ສານເຂດໃນນະຄອນຢ່າງກຸ້ງ ໃນວັນສຸກ ມື້ນີ້ວ່າ ທ່ານມີຄວາມເຊື່ອໝັ້ນວ່າ ການຂໍອຸທອນທີ່ວ່ານີ້ ແມ່ນອີງຕາມ ຂໍ້ໂຕ້ແຍ້ງ ທາງກົດໝາຍ ທີ່ສົມເຫດສົມຜົນ ເຈົ້າໜ້າທີ່ໄດ້ປະຕິເສດ ຕໍ່ການຮ້ອງຂໍ ຂອງທ່ານນາງ ອອງຊານ ຊູຈີ ທີ່ຢາກໄປຮ່ວມຮັບຟັງການຂໍອຸທອນ ໃນມື້ນີ້ ບົດບັນນາທິການ ຂອງໜັງສືພິມ ທາງການມຽນມາຫລາຍໆສະບັບ ໃນມື້ວານນີ້ ໄດ້ກ່າວປ້ອງກັນ ການຕັດສິນໃຈ ຂອງຣັຖບານ ໂດຍເວົ້າວ່າຈຳເລີຍບໍ່ມີສິດ ທີ່ຈະໄປຟັງ ຖ້າຜູ້ກ່ຽວ ຫາກຍັງ ຖືກໂທດຢູ່ ທ່ານນາງອອງຊານຊູຈີ ທີ່ໄດ້ຮັບ ລາງວັນໂນແບລ ຂແນງສັນຕິພາບ ໄດ້ຖືກພົບເຫັນວ່າມີຄວາມຜິດ ໃນເດືອນແລ້ວນີ້ ຍ້ອນໄດ້ລະເມີດ ເງື່ອນໄຂ ໃນການກັກບໍຣິເວນ ທ່ານນາງເວລາທ່ານນາງ ອະນຸຍາດໃຫ້ ຊາວອະເມຣິກັນຄົນນຶ່ງ ພັກຢູ່ທີ່ເຮືອນ ຂອງທ່ານນາງທີ່ຕັ້ງຢູ່ແຄມບຶງ ໃນນະຄອນ ຢ່າງກຸ້ງນັ້ນ ເປັນເວລາ 2 ມື້ ໃນເດືອນພຶສະພາຜ່ານມາ ຫລັງຈາກຜູ້ກ່ຽວ ໄດ້ລອຍນ້ຳ ໄປທີ່ນັ້ນ ໂດຍບໍ່ໄດ້ຮັບ ການເຊື້ອເຊີນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ